Árbore soportando, sobre o seu tronco e pólas, numerosas plantas epífitas, no Parque Santa Elena, en Costa Rica.
**Epífito** refírese ao vexetal que sen ser parasito vive sobre a superficie doutros vexetais, coma os fentos, mofos, liques, etc.. Logo, non extraen do vexetal hóspede o seu nutrimento, senón que só se apoian nelas (se retirasen nutrientes delas, serían parasitas). O epifitismo é común nas forestas tropicais, onde a competencia por luz e espazo non permite que plantas herbáceas prosperen sobre o chan. Deste xeito, certas especies que conseguían xerminar sobre a casca das árbores, por riba do chan, foron seleccionadas, e hoxe encóntranse milleiros de especies con hábito epífito.

Por extensión, tamén se denomina epífito ao parasito vexetal que se localiza en superficies animais.

Etimoloxía
----------

A verba "epífito" fórmase pola xunción dos termos gregos *epí* (sobre) e *phytón, oú* (vexetal), significando, polo tanto, "sobre vexetal".

Descrición
----------

Son vexetais que non enraízan no solo, fixándose noutras árbores ou obxectos elevados como rochas, tellas, muros, construcións etc. Teñen porte discreto. Fíxanse nos tecidos superficiais dos troncos e pólas para recibir luz solar e humidade con máis facilidade do que se estivesen directamente no chan. Dispñen de sistemas específicos para absorber humidade do ar e extraer o seu nutrimento mineral da poeira que recae sobre si. Necesitan de gran cantidade de humidade e de luz.

En xeral, as epífitas medran sobre o tronco das árbores e disoñen de raíces superficiais que se espallan pola casca e que absorben a materia orgánica en decomposición dispoñíbel. Moitas veces, as raíces son acompañadas por un fungo microscópico coñecido como micorriza, que se encarga de transformar a materia orgánica morta en sales minerais, facilitando a súa absorción pola planta. Por veces, o epífito non absorbe materia prima da superficie da árbore ou arbusto, e as súas raíces poden ser atrofiadas ou ausentes, de modo que o epífito utiliza o seu hóspede só coma soporte para alcanzar o seu ambiente ideal nos estratos da foresta.

Bromelia.
As epífitas xamais buscan alimento nos organismos hospedeiros. As súas raíces superficiais non absorben o zume da planta hóspede, non hai relación de parasitismo ningunha. Ou sexa, a presenza de epífitas non prexudica a árbore ou arbusto onde vexetan. A incidencia de especies epífitas diminúe á medida que se aumenta a distancia para a liña do Ecuador, ou afástase das forestas húmidas para áreas máis secas. Algúns exemplos de epífitas son as polipodiáceas (fentos); cactáceas (flor de maio); as bromeliáceas (bromelias); as orquidáceas (orquídeas).

As especies epífitas son particularmente comúns entre as Bryophyta, Pteridophyta, Orchidaceae, Gesneriaceae, Begoniaceae, Bromeliaceae e Araceae. Hai tamén certas algas verdes que viven sobre árbores en terra firme.

Orquídea
No caso das bromelias, existen as epífitas e as non epífitas: todas teñen o seu cáliz en forma de rosa no punto onde as follas se xuntan, nunha chamada "disposición rosácea"; este mecanismo fai reciban auga da choiva, poeira e pequenos insectos mortos, que, decompostos pola auga e mesturados co po, serán aproveitados na súa nutrición.

As orquídeas teñen cerca de 800 xéneros, case 35.000 especies xa catalogadas e aproximadamente 5.000 en proceso de catalogación até 2004. Están presentes en todos os continentes, menos nas áreas polares. Teñen as raíces revestidas cunha especie de velame: un tecido formado por células mortas que actúan como unha esponxa, absorbendo a humidade e nutrientes.

Notas
-----

1. 1 2  *Diccionario galego de termos médicos*, Santiago de Compostela, Xunta de Galicia, 2002
2. ↑  *Diccionario Cumio da lingua galega*, Vigo, Ed. do Cumio, 1999
3. ↑  {{Cita web |url= |título=Definición en Portal das palabras da [[RAG |data-acceso=13 de marzo de 2016 |urlarquivo= |dataarquivo=14 de marzo de 2016 |urlmorta=yes }}
4. 1 2  FERREIRA, A. B. H. *Novo dicionário da língua portuguesa*. 2ª edición. Río de Xaneiro. Nova Fronteira. 1986. p. 672.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Epífito*** |

|  |  |
| --- | --- |
|  | Vexa a entrada do Galizionario acerca de  ***epifita*** |

### Ligazóns externas

* BBC: coidados das plantas epífitas
* Lankester Botanical Garden

|  |  |
| --- | --- |
| Control de autoridades | 
* Wd: Q188238
* EBID: ID
* GND: 4224597-7
* JSTOR: epiphytes
* LCCN: sh85044430
* MAG: 56449476
* NKC: ph119975
* Treccani: epifita

 |